title: Directiva de punere în aplicare (UE) 2021/971 a Comisiei din 16 iunie 2021 de modificare a anexei I la Directiva 66/401/CEE a Consiliului privind comercializarea semințelor de plante furajere, a anexei I la Directiva 66/402/CEE a Consiliului privind comercializarea semințelor de cereale, a anexei I la Directiva 2002/54/CE a Consiliului privind comercializarea semințelor de sfeclă, a anexei I la Directiva 2002/55/CE a Consiliului privind comercializarea semințelor de legume și a anexei I la Directiva 2002/57/CE a Consiliului privind comercializarea semințelor de plante oleaginoase și pentru fibre, în ceea ce privește utilizarea tehnicilor biochimice și moleculare

text:
                  17.6.2021

                  RO

                  Jurnalul Oficial al Uniunii Europene

                  L 214/62

         DIRECTIVA DE PUNERE ÎN APLICARE (UE) 2021/971 A COMISIEI
         din 16 iunie 2021
         de modificare a anexei I la Directiva 66/401/CEE a Consiliului privind comercializarea semințelor de plante furajere, a anexei I la Directiva 66/402/CEE a Consiliului privind comercializarea semințelor de cereale, a anexei I la Directiva 2002/54/CE a Consiliului privind comercializarea semințelor de sfeclă, a anexei I la Directiva 2002/55/CE a Consiliului privind comercializarea semințelor de legume și a anexei I la Directiva 2002/57/CE a Consiliului privind comercializarea semințelor de plante oleaginoase și pentru fibre, în ceea ce privește utilizarea tehnicilor biochimice și moleculare
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Directiva 66/401/CEE a Consiliului din 14 iunie 1966 privind comercializarea semințelor de plante furajere (1), în special articolul 21a,
         având în vedere Directiva 66/402/CEE a Consiliului din 14 iunie 1966 privind comercializarea semințelor de cereale (2), în special articolul 21b,
         având în vedere Directiva 2002/54/CE a Consiliului din 13 iunie 2002 privind comercializarea semințelor de sfeclă (3), în special articolul 27,
         având în vedere Directiva 2002/55/CE a Consiliului din 13 iunie 2002 privind comercializarea semințelor de legume (4), în special articolul 45,
         având în vedere Directiva 2002/57/CE a Consiliului din 13 iunie 2002 privind comercializarea semințelor de plante oleaginoase și pentru fibre (5), în special articolul 24,
         întrucât:

                     (1)

                     În conformitate cu Directivele 66/401/CEE, 66/402/CEE, 2002/54/CE, 2002/55/CE și 2002/57/CE, semințele din speciile respective pot fi comercializate în Uniune numai dacă au fost examinate și certificate în mod oficial sau sub supraveghere oficială, în conformitate cu normele privind certificarea aplicabile generațiilor de semințe prebază, de semințe de bază sau de semințe certificate.

                     (2)

                     În conformitate cu Directivele 66/401/CEE, 66/402/CEE, 2002/54/CE, 2002/55/CE și 2002/57/CE, examinarea în vederea certificării se bazează pe observarea vizuală a fenotipurilor culturilor în câmp de către autoritatea de certificare a fiecărui stat membru sau sub supravegherea acesteia și în cadrul controlului oficial a posteriori. Cu toate acestea, directivele menționate anterior nu se referă în mod explicit la utilizarea niciunei alte tehnici pentru verificarea identității soiurilor în câmp sau în cadrul controlului oficial a posteriori în contextul certificării, ceea ce poate crea lipsă de claritate cu privire la punerea sa în aplicare.

                     (3)

                     Tehnicile biochimice și moleculare (TBM) fac posibilă indicarea informațiilor privind structura genetică a organismelor vii. Utilizarea TBM permite autorităților de certificare să identifice soiul pe baza unei analize de laborator, în locul observării vizuale a fenotipurilor plantelor în câmp.

                     (4)

                     TBM utilizate pentru ameliorarea plantelor și testarea semințelor evoluează rapid, iar utilizarea lor în sectorul semințelor este tot mai importantă. În sistemele pentru semințe ale Organizației pentru Cooperare și Dezvoltare Economică (OCDE) (6) au fost stabilite proceduri, măsuri și tehnici care permit utilizarea TBM ca instrument suplimentar pentru inspecțiile în câmp și pentru controalele efectuate pe parcele, în cazul în care există îndoieli cu privire la identitatea soiurilor de semințe, în scopul examinării fenotipurilor.

                     (5)

                     Având în vedere că utilizarea TBM facilitează analiza aprofundată a semințelor și a plantelor, este oportun ca Directivele 66/401/CEE, 66/402/CEE, 2002/54/CE, 2002/55/CE și 2002/57/CE să fie modificate pentru a se permite în mod explicit utilizarea TBM ca metodă suplimentară de examinare a identității soiului vizat, în cazul în care, în urma inspecțiilor în câmp și a controlului oficial a posteriori, persistă unele îndoieli. Acest lucru este necesar pentru ca dreptul Uniunii să fie adaptat la evoluția cunoștințelor științifice și tehnice și pentru a alinia legislația Uniunii la standardele internaționale aplicabile cuprinse în sistemele OCDE pentru semințe.

                     (6)

                     Pentru a se asigura aplicarea lor coerentă și sistematică în conformitate cu cele mai actualizate dovezi științifice și tehnice, este necesar ca Directivele 66/401/CEE, 66/402/CEE, 2002/54/CE, 2002/55/CE și 2002/57/CE să facă referire numai la TBM recunoscute de Uniunea Internațională pentru Protecția Noilor Soiuri de Plante (UPOV), de OCDE și de Asociația Internațională pentru Testarea Semințelor (ISTA), având în vedere faptul că aceste organizații stabilesc standardele TBM internaționale relevante și recunoscute în mod oficial în acest domeniu.

                     (7)

                     Prin urmare, anexele relevante la Directivele 66/401/CEE, 66/402/CEE, 2002/54/CE, 2002/55/CE și 2002/57/CE trebuie modificate în consecință, pentru a se clarifica faptul că TBM pot fi utilizate, de asemenea, în cazul în care persistă îndoieli cu privire la identitatea soiurilor de semințe.

                     (8)

                     Măsurile prevăzute în prezenta directivă sunt în conformitate cu avizul Comitetului permanent pentru plante, animale, produse alimentare și hrană pentru animale,

               ADOPTĂ PREZENTA DIRECTIVĂ:

            Articolul 1
            Modificări aduse Directivelor 66/401/CEE, 66/402/CEE, 2002/54/CE, 2002/55/CE și 2002/57/CE
            Directivele 66/401/CEE, 66/402/CEE, 2002/54/CE, 2002/55/CE și 2002/57/CE se modifică după cum urmează:

                        1.

                        Anexa I la Directiva 66/401/CEE se modifică în conformitate cu partea A din anexa la prezenta directivă.

                        2.

                        Anexa I la Directiva 66/402/CEE se modifică în conformitate cu partea B din anexa la prezenta directivă.

                        3.

                        Anexa I la Directiva 2002/54/CE se modifică în conformitate cu partea C din anexa la prezenta directivă.

                        4.

                        Anexa I la Directiva 2002/55/CE se modifică în conformitate cu partea D din anexa la prezenta directivă.

                        5.

                        Anexa I la Directiva 2002/57/CE se modifică în conformitate cu partea E din anexa la prezenta directivă.

            Articolul 2
            Transpunere

               (1)   Statele membre adoptă și publică, cel târziu până la 31 august 2022, actele cu putere de lege și actele administrative necesare pentru a se conforma prezentei directive. Statele membre comunică de îndată Comisiei textul acestor acte.
               Statele membre aplică dispozițiile respective de la 1 septembrie 2022.
               Atunci când statele membre adoptă aceste acte, ele cuprind o trimitere la prezenta directivă sau sunt însoțite de o astfel de trimitere la data publicării lor oficiale. Statele membre stabilesc modalitatea de efectuare a acestei trimiteri.

               (2)   Comisiei îi sunt comunicate de către statele membre textele principalelor dispoziții de drept intern pe care le adoptă în domeniul reglementat de prezenta directivă.

            Articolul 3
            Intrare în vigoare
            Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.

            Articolul 4
            Destinatari
            Prezenta directivă se adresează statelor membre.

            Adoptată la Bruxelles, 16 iunie 2021.

                  Pentru Comisie

                  Președintele

               Ursula VON DER LEYEN

            (1)  JO 125, 11.7.1966, p. 2298.

            (2)  JO 125, 11.7.1966, p. 2309.

            (3)  JO L 193, 20.7.2002, p. 12.

            (4)  JO L 193, 20.7.2002, p. 33.

            (5)  JO L 193, 20.7.2002, p. 74.

            (6)  OECD Seed Schemes;
            Rules and Regulation 2021, Common Rules and Regulation 7.4.5, p. 3, https://www.oecd.org/agriculture/seeds/documents/oecd-seed-schemes-rules-and-regulations.pdf, și OECD Seed Schemes;
            Guidelines for control plot tests and field inspection for seed crops, iulie 2019., partea III, p. 31, https://www.oecd.org/agriculture/seeds/documents/guidelines-control-plot-and-field-inspection.pdf.

            ANEXĂ
            Modificări aduse Directivelor 66/401/CEE, 66/402/CEE, 2002/54/CE, 2002/55/CE și 2002/57/CE, în conformitate cu articolul 1
            PARTEA A

               Modificarea anexei I la Directiva 66/401/CEE

            În anexa IV la Directiva 66/401/CEE se adaugă următorul punct 7:

                        „7.

                        În cazul în care, ca urmare a punerii în aplicare a punctelor 4 și 6, persistă îndoieli cu privire la identitatea soiurilor de semințe, autoritatea de certificare poate utiliza, în vederea examinării identității respective, o tehnică biochimică sau moleculară reproductibilă și recunoscută la nivel internațional, în conformitate cu standardele internaționale aplicabile.”

                  PARTEA B

               Modificarea anexei I la Directiva 66/402/CEE

            În anexa I la Directiva 66/402/CEE se adaugă următorul punct 8:

                        „8.

                        În cazul în care, ca urmare a punerii în aplicare a punctelor 3 și 7, persistă îndoieli cu privire la identitatea soiurilor de semințe, autoritatea de certificare poate utiliza, în vederea examinării identității respective, o tehnică biochimică sau moleculară reproductibilă și recunoscută la nivel internațional, în conformitate cu standardele internaționale aplicabile.”

                  PARTEA C

               Modificarea anexei I la Directiva 2002/54/CE

            În partea A, „Cultura”, din anexa I la Directiva 2002/54/CE, între punctele 5 și 6 se introduce următorul punct 5a:

                        „5a.

                        În cazul în care, ca urmare a punerii în aplicare a punctelor 2-5, persistă îndoieli cu privire la identitatea soiurilor de semințe, autoritatea de certificare poate utiliza, în vederea examinării identității respective, o tehnică biochimică sau moleculară reproductibilă și recunoscută la nivel internațional, în conformitate cu standardele internaționale aplicabile.”

                  PARTEA D

               Modificarea anexei I la Directiva 2002/55/CE

            În anexa I la Directiva 2002/55/CE, între punctele 3 și 4 se introduce următorul punct 3a:

                        „3a.

                        În cazul în care, ca urmare a punerii în aplicare a punctelor 1, 2 și 3, persistă îndoieli cu privire la identitatea soiurilor de semințe, autoritatea de certificare poate utiliza, în vederea examinării identității respective, o tehnică biochimică sau moleculară reproductibilă și recunoscută la nivel internațional, în conformitate cu standardele internaționale aplicabile.”

                  PARTEA E

               Modificarea anexei I la Directiva 2002/57/CE

            În anexa I la Directiva 2002/57/CE, între punctele 3 și 4 se introduce următorul punct 3a:

                        „3a.

                        În cazul în care, ca urmare a punerii în aplicare a punctelor 1 și 3, persistă îndoieli cu privire la identitatea soiurilor de semințe, autoritatea de certificare poate utiliza, în vederea examinării identității respective, o tehnică biochimică sau moleculară reproductibilă și recunoscută la nivel internațional, în conformitate cu standardele internaționale aplicabile.”


title: Directiva (UE) 2022/211 a Parlamentului European și a Consiliului din 16 februarie 2022 de modificare a Deciziei-cadru 2002/465/JAI a Consiliului în ceea ce privește alinierea acesteia la normele Uniunii privind protecția datelor cu caracter personal

text:
                  18.2.2022

                  RO

                  Jurnalul Oficial al Uniunii Europene

                  L 37/1

         DIRECTIVA (UE) 2022/211 A PARLAMENTULUI EUROPEAN ȘI A CONSILIULUI
         din 16 februarie 2022
         de modificare a Deciziei-cadru 2002/465/JAI a Consiliului în ceea ce privește alinierea acesteia la normele Uniunii privind protecția datelor cu caracter personal
         PARLAMENTUL EUROPEAN ȘI CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 16 alineatul (2),
         având în vedere propunerea Comisiei Europene,
         după transmiterea proiectului de act legislativ către parlamentele naționale,
         hotărând în conformitate cu procedura legislativă ordinară (1),
         întrucât:

                     (1)

                     În temeiul articolului 62 alineatul (6) din Directiva (UE) 2016/680 a Parlamentului European și a Consiliului (2), Comisia are obligația de a revizui actele juridice adoptate de Uniune, în afară de directiva menționată, care reglementează prelucrarea datelor cu caracter personal de către autoritățile competente în scopurile prevăzute la articolul 1 alineatul (1) din directiva menționată. Scopul revizuirii respective este de a evalua necesitatea alinierii actelor juridice respective la directiva menționată și de a prezenta, după caz, propunerile necesare de modificare a acestora pentru a asigura o abordare uniformă privind protecția datelor cu caracter personal care intră în domeniul de aplicare al directivei menționate. În urma revizuirii respective s-a stabilit că Decizia-cadru 2002/465/JAI a Consiliului (3) este unul dintre actele juridice care trebuie să fie modificate.

                     (2)

                     Prelucrarea datelor cu caracter personal în temeiul Deciziei-cadru 2002/465/JAI implică prelucrarea, schimbul și utilizarea ulterioară a informațiilor relevante, în scopurile prevăzute la articolul 82 din Tratatul privind funcționarea Uniunii Europene (TFUE). În vederea asigurării coerenței și a protecției eficace a datelor cu caracter personal, prelucrarea datelor cu caracter personal în temeiul Deciziei-cadru 2002/465/JAI ar trebui să se realizeze cu respectarea Directivei (UE) 2016/680. Datele cu caracter personal conținute în informațiile obținute în mod legal de o echipă comună de anchetă ar trebui să poată fi prelucrate în alte scopuri decât cele pentru care a fost constituită echipa, cum ar fi în cadrul unor proceduri penale ulterioare ori al unor proceduri administrative sau civile conexe sau în cadrul controlului parlamentar conex, numai în conformitate cu condițiile prevăzute în Directiva (UE) 2016/680. O astfel de prelucrare a datelor cu caracter personal ar trebui să se efectueze numai cu respectarea condițiilor stabilite în Directiva (UE) 2016/680, inclusiv aceea de a fi efectuată în conformitate cu dreptul Uniunii sau al statelor membre și de a fi necesară și proporțională cu scopul său.

                     (3)

                     În conformitate cu articolul 6a din Protocolul nr. 21 privind poziția Regatului Unit și a Irlandei cu privire la spațiul de libertate, securitate și justiție, anexat la Tratatul privind Uniunea Europeană (TUE) și la TFUE, Irlanda are obligații în temeiul Deciziei-cadru 2002/465/JAI și, prin urmare, participă la adoptarea prezentei directive.

                     (4)

                     În conformitate cu articolele 1, 2 și 2a din Protocolul nr. 22 privind poziția Danemarcei, anexat la TUE și la TFUE, Danemarca nu participă la adoptarea prezentei directive, aceasta nu este obligatorie pentru respectivul stat membru și nu i se aplică.

                     (5)

                     Autoritatea Europeană pentru Protecția Datelor a fost consultată în conformitate cu articolul 42 alineatul (1) din Regulamentul (UE) 2018/1725 al Parlamentului European și al Consiliului (4) și a emis un aviz la 10 martie 2021.

                     (6)

                     Prin urmare, Decizia-cadru 2002/465/JAI ar trebui să fie modificată în consecință,

               ADOPTĂ PREZENTA DIRECTIVĂ:

            Articolul 1
            Modificarea Deciziei-cadru 2002/465/JAI
            La articolul 1 alineatul (10) din Decizia-cadru 2002/465/JAI, se adaugă următorul paragraf:

               „În măsura în care informațiile utilizate în scopurile menționate la primul paragraf literele (b), (c) și (d) includ date cu caracter personal, acestea sunt prelucrate numai în conformitate cu Directiva (UE) 2016/680 a Parlamentului European și a Consiliului (*), în special cu articolul 4 alineatul (2) și articolul 9 alineatele (1) și (3) din directiva menționată.

            Articolul 2
            Transpunere

               (1)   Statele membre asigură intrarea în vigoare a actelor cu putere de lege și a actelor administrative necesare pentru a se conforma prezentei directive până la 11 martie 2023. Statele membre informează de îndată Comisia cu privire la aceasta.
               Atunci când statele membre adoptă măsurile respective, acestea conțin o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a unei astfel de trimiteri.

               (2)   Comisiei îi sunt comunicate de către statele membre textele dispozițiilor de drept intern pe care le adoptă în domeniul reglementat de prezenta directivă.

            Articolul 3
            Intrarea în vigoare
            Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.

            Articolul 4
            Destinatari
            Prezenta directivă se adresează statelor membre în conformitate cu tratatele.

            Adoptată la Strasbourg, 16 februarie 2022.

                  Pentru Parlamentul European

                  Președintele

               R. METSOLA

                  Pentru Consiliu

                  Președintele

               C. BEAUNE

            (1)  Poziția Parlamentului European din 14 decembrie 2021 (nepublicată încă în Jurnalul Oficial) și Decizia Consiliului din 25 ianuarie 2022.

            (2)  Directiva (UE) 2016/680 a Parlamentului European și a Consiliului din 27 aprilie 2016 privind protecția persoanelor fizice referitor la prelucrarea datelor cu caracter personal de către autoritățile competente în scopul prevenirii, depistării, investigării sau urmăririi penale a infracțiunilor sau al executării pedepselor și privind libera circulație a acestor date și de abrogare a Deciziei-cadru 2008/977/JAI a Consiliului (JO L 119, 4.5.2016, p. 89).

            (3)  Decizia-cadru 2002/465/JAI a Consiliului din 13 iunie 2002 privind echipele comune de anchetă (JO L 162, 20.6.2002, p. 1).

            (4)  Regulamentul (UE) 2018/1725 al Parlamentului European și al Consiliului din 23 octombrie 2018 privind protecția persoanelor fizice în ceea ce privește prelucrarea datelor cu caracter personal de către instituțiile, organele, oficiile și agențiile Uniunii și privind libera circulație a acestor date și de abrogare a Regulamentului (CE) nr. 45/2001 și a Deciziei nr. 1247/2002/CE (JO L 295, 21.11.2018, p. 39).


title: Directiva (UE) 2020/2020 a Consiliului din 7 decembrie 2020 de modificare a Directivei 2006/112/CE în ceea ce privește măsurile temporare privind taxa pe valoarea adăugată aplicabilă vaccinurilor împotriva COVID-19 și dispozitivelor medicale pentru diagnostic in vitro aferente, ca răspuns la pandemia de COVID-19

text:
                  11.12.2020

                  RO

                  Jurnalul Oficial al Uniunii Europene

                  L 419/1

         DIRECTIVA (UE) 2020/2020 A CONSILIULUI
         din 7 decembrie 2020
         de modificare a Directivei 2006/112/CE în ceea ce privește măsurile temporare privind taxa pe valoarea adăugată aplicabilă vaccinurilor împotriva COVID-19 și dispozitivelor medicale pentru diagnostic in vitro aferente, ca răspuns la pandemia de COVID-19
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 113,
         având în vedere propunerea Comisiei Europene,
         după transmiterea proiectului de act legislativ către parlamentele naționale,
         având în vedere avizul Parlamentului European (1),
         având în vedere avizul Comitetului Economic și Social European (2),
         hotărând în conformitate cu o procedură legislativă specială,
         întrucât:

                     (1)

                     La 30 ianuarie 2020, Organizația Mondială a Sănătății (OMS) a declarat epidemia de COVID-19 drept „urgență de sănătate publică de importanță internațională” și la 11 martie 2020 a caracterizat-o drept pandemie.

                     (2)

                     Uniunea și-a unit forțele cu OMS și cu un grup de actori globali într-un efort fără precedent de solidaritate globală pentru a combate pandemia. Acest efort urmărește să sprijine dezvoltarea și distribuirea echitabilă a dispozitivelor medicale pentru diagnostic in vitro, a tratamentelor și a vaccinurilor necesare pentru a controla și a combate COVID-19.

                     (3)

                     Având în vedere creșterea alarmantă a numărului de cazuri de COVID-19 în statele membre, în Comunicarea sa din 17 iunie 2020, Comisia a propus o strategie a UE privind vaccinurile împotriva COVID-19. Scopul respectivei strategii este de a accelera dezvoltarea, fabricarea și livrarea vaccinurilor împotriva virusului, pentru a ajuta la protejarea persoanelor din Uniune. Deși soluția permanentă cea mai probabilă la pandemie este un vaccin eficace și sigur împotriva COVID-19, testarea este indispensabilă pentru a ține în frâu pandemia.

                     (4)

                     În domeniul taxei pe valoarea adăugată (TVA), Comisia a luat măsuri excepționale pentru a ajuta victimele pandemiei. La 3 aprilie 2020, Comisia a adoptat Decizia (UE) 2020/491 (3) prin care se permite statelor membre să exonereze temporar de TVA și de taxe la import mărfuri vitale necesare pentru a combate efectele epidemiei de COVID-19, inclusiv dispozitivele medicale pentru diagnostic in vitro aferente COVID-19. Cu toate acestea, decizia respectivă se referă numai la importuri, nu și la livrările intracomunitare sau naționale.

                     (5)

                     Directiva 2006/112/CE a Consiliului (4) conține instrumente care permit statelor membre să reducă parțial costul vaccinărilor și testărilor aferente COVID-19, în special printr-o scutire de TVA fără drept de deducere pentru asistența spitalicească și medicală, precum și printr-o cotă redusă de TVA disponibilă pentru vaccinuri. Cu toate acestea, directiva respectivă nu permite statelor membre să aplice o cotă redusă de TVA pentru livrarea de dispozitive medicale pentru diagnostic in vitro aferente COVID-19 sau pentru prestarea de servicii strâns legate de astfel de dispozitive. Aceasta nu permite statelor membre nici să acorde o scutire cu drept de deducere a TVA achitate în etapa anterioară pentru livrarea de vaccinuri împotriva COVID-19 și de dispozitive medicale pentru diagnostic in vitro aferente sau pentru prestarea de servicii strâns legate de astfel de vaccinuri și dispozitive.

                     (6)

                     În 2018, Comisia a prezentat o propunere de modificare a Directivei 2006/112/CE în ceea ce privește cotele de TVA (denumită în continuare „propunerea din 2018”). Dacă este adoptată de Consiliu, aceasta ar permite, printre altele, statelor membre, în anumite condiții, să aplice o cotă redusă de TVA pentru livrarea de dispozitive medicale pentru diagnostic in vitro aferente COVID-19, precum și pentru prestarea de servicii strâns legate de astfel de dispozitive. În plus, propunerea din 2018 ar permite statelor membre, în anumite condiții, să acorde o scutire cu drept de deducere a TVA achitate în etapa anterioară pentru livrarea de vaccinuri împotriva COVID-19 și de dispozitive medicale pentru diagnostic in vitro aferente, precum și pentru prestarea de servicii strâns legate de astfel de vaccinuri și dispozitive. Propunerea din 2018 ar permite statelor membre să aplice aceste cote, în cazul în care această livrare sau prestare aduce beneficii numai consumatorului final și urmărește un obiectiv de interes general.

                     (7)

                     Cu toate acestea, întrucât adoptarea propunerii din 2018 este încă în curs de examinare la Consiliu, este necesar să se ia măsuri imediate pentru a se adapta Directiva 2006/112/CE la circumstanțele excepționale cauzate de pandemia de COVID-19. Scopul acestei acțiuni este de a se asigura că livrarea vaccinurilor împotriva COVID-19 și a dispozitivelor medicale pentru diagnostic in vitro aferente, precum și prestarea de servicii strâns legate de astfel de vaccinuri și dispozitive devin mai accesibile în Uniune cât de curând posibil.

                     (8)

                     În acest scop, statelor membre ar trebui să li se permită să aplice o cotă redusă de TVA pentru livrarea de dispozitive medicale pentru diagnostic in vitro aferente COVID-19 și pentru prestarea de servicii strâns legate de astfel de dispozitive sau să acorde o scutire cu drept de deducere a TVA achitate în etapa anterioară pentru livrarea de vaccinuri împotriva COVID-19 și de dispozitive medicale pentru diagnostic in vitro aferente, aprobate ca atare de Comisie sau de statele membre, precum și pentru prestarea de servicii strâns legate de astfel de vaccinuri și dispozitive.

                     (9)

                     Posibilitatea de a aplica o cotă redusă de TVA în ceea ce privește livrarea de dispozitive medicale pentru diagnostic in vitro aferente COVID-19 și prestarea de servicii strâns legate de astfel de dispozitive sau de a acorda o scutire cu drept de deducere a TVA achitate în etapa anterioară în ceea ce privește livrarea de vaccinuri împotriva COVID-19 și de dispozitive medicale pentru diagnostic in vitro aferente și prestarea de servicii strâns legate de astfel de vaccinuri și dispozitive ar trebui să fie limitată în timp. Această posibilitate ar trebui să se aplice numai în perioada marcată de circumstanțe excepționale cauzate de pandemia de COVID-19. Având în vedere incertitudinea duratei acestor circumstanțe excepționale, posibilitatea de a aplica o cotă redusă de TVA sau de a acorda o scutire cu drept de deducere a TVA achitate în etapa anterioară livrărilor respective ar trebui să rămână în vigoare până la 31 decembrie 2022. Înainte de sfârșitul perioadei respective, posibilitatea de a aplica reducerea sau de a acorda scutirea ar trebuie să fie reexaminată având în vedere situația actuală în ceea ce privește pandemia și, dacă este necesar, ar trebui să fie posibilă prelungirea perioadei respective. Dacă propunerea din 2018 este adoptată și devine aplicabilă înaintea expirării perioadei respective, aceste măsuri temporare menite să adapteze Directiva 2006/112/CE la pandemia de COVID-19 nu și-ar mai avea scopul.

                     (10)

                     Întrucât obiectivul prezentei directive de a asigura, cât de curând posibil, accesul la prețuri rezonabile la livrarea de vaccinuri împotriva COVID-19 și de dispozitive medicale pentru diagnostic in vitro aferente, precum și la prestarea de servicii strâns legate de astfel de vaccinuri și dispozitive în Uniune nu poate fi realizat în mod satisfăcător de către statele membre, dar, având în vedere amploarea și efectele acțiunii, acesta poate fi realizat mai bine la nivelul Uniunii, aceasta poate adopta măsuri, în conformitate cu principiul subsidiarității, astfel cum este prevăzut la articolul 5 din Tratatul privind Uniunea Europeană. În conformitate cu principiul proporționalității, astfel cum este prevăzut la articolul respectiv, prezenta directivă nu depășește ceea ce este necesar pentru realizarea acestui obiectiv.

                     (11)

                     Prin urmare, Directiva 2006/112/CE ar trebui modificată în consecință.

                     (12)

                     Având în vedere pandemia de COVID-19 și urgența de a aborda criza de sănătate publică asociată cu aceasta, s-a considerat adecvat să se prevadă o excepție de la perioada de opt săptămâni menționată la articolul 4 din Protocolul nr. 1 privind rolul parlamentelor naționale în Uniunea Europeană, anexat la Tratatul privind Uniunea Europeană, la Tratatul privind funcționarea Uniunii Europene și la Tratatul de instituire a Comunității Europene a Energiei Atomice.

                     (13)

                     Dat fiind caracterul urgent al situației legate de pandemia de COVID-19, prezenta directivă ar trebui să intre în vigoare în ziua următoare datei publicării sale în Jurnalul Oficial al Uniunii Europene,

               ADOPTĂ PREZENTA DIRECTIVĂ:

            Articolul 1
            În Directiva 2006/112/CE se introduce următorul articol:

                  „Articolul 129a

                     (1)   Statele membre pot adopta una dintre următoarele măsuri:

                                 (a)

                                 să aplice o cotă redusă pentru livrarea de dispozitive medicale pentru diagnostic in vitro aferente COVID-19 și pentru prestarea de servicii strâns legate de aceste dispozitive;

                                 (b)

                                 să acorde o scutire cu drept de deducere a TVA achitate în etapa anterioară pentru livrarea de dispozitive medicale pentru diagnostic in vitro aferente COVID-19 și pentru prestarea de servicii strâns legate de aceste dispozitive.

                           Numai dispozitivele medicale pentru diagnostic in vitro aferente COVID-19 care sunt în conformitate cu cerințele aplicabile prevăzute în Directiva 98/79/CE a Parlamentului European și a Consiliului (*) sau în Regulamentul (UE) 2017/746 al Parlamentului European și al Consiliului (**) și în alte acte aplicabile din legislațiaUniunii sunt eligibile pentru măsurile prevăzute la primul paragraf.

                     (2)   Statele membre pot să acorde o scutire cu drept de deducere a TVA achitate în etapa anterioară pentru livrarea de vaccinuri împotriva COVID-19 și pentru prestarea de servicii strâns legate de aceste vaccinuri.
                     Numai vaccinurile împotriva COVID-19 autorizate de Comisie sau de statele membre sunt eligibile pentru scutirea prevăzută la primul paragraf.

                     (3)   Prezentul articol se aplică până la data de 31 decembrie 2022.

            Articolul 2

               (1)   Atunci când statele membre decid să aplice o cotă redusă sau să acorde o scutire menționate la articolul 1, actele cu putere de lege și actele administrative care sunt adoptate și publicate de acestea și care sunt necesare pentru conformarea cu prezenta directivă conțin o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.

               (2)   Comisiei îi sunt comunicate de către statele membre textele principalelor dispoziții de drept intern pe care le adoptă în domeniul reglementat de prezenta directivă în termen de două luni de la adoptarea lor.

            Articolul 3
            Prezenta directivă intră în vigoare în ziua următoare datei publicării în Jurnalul Oficial al Uniunii Europene.

            Articolul 4
            Prezenta directivă se adresează statelor membre.

            Adoptată la Bruxelles, 7 decembrie 2020.

                  Pentru Consiliu

                  Președintele

               M. ROTH

            (1)  Avizul din 26 noiembrie 2020 (nepublicat încă în Jurnalul Oficial).

            (2)  Avizul din 2 decembrie 2020 (nepublicat încă în Jurnalul Oficial).

            (3)  Decizia (UE) 2020/491 a Comisiei din 3 aprilie 2020 privind scutirea de taxe la import și exonerarea de TVA la importuri, acordate pentru mărfurile necesare pentru combaterea efectelor epidemiei de COVID-19 în cursul anului 2020 (JO L 103 I, 3.4.2020, p. 1).

            (4)  Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată (JO L 347, 11.12.2006, p. 1).


title: Directiva (UE) 2020/2088 a Comisiei din 11 decembrie 2020 de modificare a anexei II la Directiva 2009/48/CE a Parlamentului European și a Consiliului în ceea ce privește etichetarea substanțelor de parfumare alergene în jucării (Text cu relevanță pentru SEE)

text:
                  15.12.2020

                  RO

                  Jurnalul Oficial al Uniunii Europene

                  L 423/53

         DIRECTIVA (UE) 2020/2088 A COMISIEI
         din 11 decembrie 2020
         de modificare a anexei II la Directiva 2009/48/CE a Parlamentului European și a Consiliului în ceea ce privește etichetarea substanțelor de parfumare alergene în jucării
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Directiva 2009/48/CE a Parlamentului European și a Consiliului din 18 iunie 2009 siguranța jucăriilor (1), în special articolul 46 alineatul (1) primul paragraf litera (b),
         întrucât:

                     (1)

                     Directiva 2009/48/CE stabilește o obligație generală de a include pe jucărie, pe o etichetă aplicată, pe ambalaj sau într-un prospect însoțitor, dacă sunt adăugate unei jucării, denumirile celor 11 substanțe de parfumare alergene în cazul în care concentrațiile acestor substanțe de parfumare depășesc 100 mg/kg în jucărie sau în componentele acesteia. Substanțele de parfumare respective sunt enumerate în tabelul de la punctul 11 al treilea paragraf din partea III a anexei II la directiva respectivă.

                     (2)

                     Comitetul științific pentru siguranța consumatorilor (CSSC), care asistă Comisia în calitate de organism independent de evaluare a riscurilor în domeniul produselor cosmetice, constată în avizul său din 26 și 27 iunie 2012 (2) că alergia de contact la parfumuri reprezintă o problemă comună, semnificativă și relevantă în Europa și că expunerea la parfumuri are loc în urma utilizării altor produse de consum, cum ar fi jucăriile. CSSC ia act, de asemenea, de faptul că, în ultimii ani, a devenit o tendință adăugarea de substanțe chimice de parfumare la multe tipuri de produse de consum, cum ar fi jucăriile pentru copii, ceea ce poate contribui în mod semnificativ la expunerea la parfum a consumatorului pe cale cutanată. CSSC adaugă că consumatorul este expus unor substanțe de parfumare provenind dintr-o gamă largă de produse cosmetice, alte produse de consum, produse farmaceutice și expuneri profesionale și că toate aceste expuneri sunt importante în contextul alergiei de contact, deoarece nu sursa de expunere este critică, ci doza cumulată per unitate de suprafață. În aviz, un număr de alergeni de contact stabiliți pentru oameni sunt enumerați în tabelul 13-1.

                     (3)

                     O anchetă privind substanțele alergene din produsele pentru copii, realizat de Agenția pentru Protecția Mediului din Danemarca (3), arată prezența substanțelor de parfumare alergene în jucării cum ar fi plastilină, jucării slime, păpuși, ursuleți de pluș și benzi de cauciuc.

                     (4)

                     Grupul de experți privind siguranța jucăriilor oferă consultanță Comisiei în cadrul pregătirii propunerilor legislative și a inițiativelor de politică în domeniul siguranței jucăriilor. Misiunea subgrupului său privind substanțele chimice din jucării („subgrupul privind substanțele chimice”) este de a oferi consultanță cu privire la substanțele chimice care pot fi utilizate în jucării.

                     (5)

                     În cadrul reuniunii sale din 13 septembrie 2019, grupul de experți privind siguranța jucăriilor (4) a reamintit că o substanță alergenă, prezentă fie în produsele cosmetice, fie în jucării, este întotdeauna alergenă. Această proprietate intrinsecă a substanței este independentă de utilizarea acesteia și, prin urmare, este prezentă indiferent dacă substanța alergenă este utilizată în produse cosmetice sau în jucării. În consecință, grupul de experți a considerat că o substanță alergenă care prezintă un risc în produsele cosmetice ar putea prezenta, de asemenea, un risc în jucării. Prin urmare, grupul de experți a subliniat că este important să se țină seama în mod corespunzător de avizele CSSC și de cele ale comitetelor care l-au precedat în ceea ce privește substanțele de parfumare alergene din produsele cosmetice atunci când reglementează substanțele de parfumare alergene din jucării.

                     (6)

                     În cadrul reuniunii subgrupului privind produsele chimice din 3 mai 2018 (5), majoritatea membrilor săi au concluzionat că alergenii de contact stabiliți la oameni enumerați în tabelul 13-1 din avizul CSSC din 26 și 27 iunie 2012 trebuie adăugați pe lista substanțelor de parfumare alergene care trebuie să apară pe jucărie, pe o etichetă aplicată, pe ambalaj sau într-un prospect însoțitor, stabilite în tabelul de la punctul 11 al treilea paragraf din partea III a anexei II la Directiva 2009/48/CE.

                     (7)

                     La 13 septembrie 2019, grupul de experți privind siguranța jucăriilor a confirmat concluziile subgrupului privind substanțele chimice.

                     (8)

                     În cadrul reuniunii sale din 13 septembrie 2019, grupul de experți privind siguranța jucăriilor a constatat că rubrica 4 din tabelul de la punctul 11 al treilea paragraf din partea III a anexei II la Directiva 2009/48/CE privind citronelolul, număr CAS 106-22-9, se referă numai la amestecul din cele două forme enantiomerice de citronelol. Cu toate acestea, în opinia grupului de experți, cerințele în materie de etichetare trebuie să acopere, de asemenea, cele două forme enantiomerice individuale enumerate ca numere CAS: 1117-61-9 și 7540-51-4, în tabelul 13-1 din avizul CSSC din 26 și 27 iunie 2012.

                     (9)

                     Având în vedere avizul CSSC din 26 și 27 iunie 2012 și recomandarea grupului de experți privind siguranța jucăriilor din 13 septembrie 2019, substanțele de parfumare alergene enumerate în tabelul 13-1 din avizul CSSC din 26 și 27 iunie 2012 trebuie să fie supuse cerințelor de etichetare atunci când sunt prezente în jucării. Drept urmare, substanțele de parfumare care nu fac încă obiectul unor cerințe de interdicție sau de etichetare stabilite în Directiva 2009/48/CE trebuie să fie incluse în tabelul de la punctul 11 al treilea paragraf din partea III a anexei II la directiva respectivă.

                     (10)

                     Prin urmare, Directiva 2009/48/CE trebuie modificată în consecință.

                     (11)

                     Măsurile prevăzute în prezenta directivă sunt în conformitate cu avizul comitetului instituit prin articolul 47 alineatul (1) din Directiva 2009/48/CE,

               ADOPTĂ PREZENTA DIRECTIVĂ:

            Articolul 1
            Anexa II la Directiva 2009/48/CE se modifică în conformitate cu anexa la prezenta directivă.

            Articolul 2

               (1)   Statele membre adoptă și publică, cel târziu până la 4 iulie 2022, actele cu putere de lege și actele administrative necesare pentru a se conforma prezentei directive. Statele membre comunică de îndată Comisiei textul acestor acte.
               Statele membre aplică aceste dispoziții de la 5 iulie 2022.
               Atunci când statele membre adoptă aceste acte, ele cuprind o trimitere la prezenta directivă sau sunt însoțite de o astfel de trimitere la data publicării lor oficiale. Statele membre stabilesc modalitatea de efectuare a acestei trimiteri.

               (2)   Comisiei îi sunt comunicate de către statele membre textele principalelor dispoziții de drept intern pe care le adoptă în domeniul reglementat de prezenta directivă.

            Articolul 3
            Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.

            Articolul 4
            Prezenta directivă se adresează statelor membre.

            Adoptată la Bruxelles, 11 decembrie 2020.

                  Pentru Comisie

                  Președintele

               Ursula VON DER LEYEN

            (1)  JO L 170, 30.6.2009, p. 1.

            (2)  Avizul CSSC privind substanțele de parfumare alergene din produsele cosmetice din 26-27 iunie 2012 (SCCS/1459/11). http://ec.europa.eu/health/scientific_committees/consumer_safety/docs/sccs_o_102.pdf

            (3)  Ministerul Mediului și Alimentației din Danemarca - Agenția pentru Protecția Mediului din Danemarca, Anchetă privind substanțele alergene din produsele care vizează copiii – jucării și produse cosmetice. Anchetă privind substanțele chimice din produsele de consum nr. 148, 2016.
         https://www2.mst.dk/Udgiv/publications/2016/08/978-87-93529-00-7.pdf

            (4)  Proces-verbal al reuniunii din 13 septembrie 2019 a grupului de experți privind siguranța jucăriilor. https://ec.europa.eu/transparency/regexpert/index.cfm?do=groupDetail.groupMeeting&meetingId=17996&Lang=RO

            (5)  Proces-verbal al reuniunii subgrupului privind substanțele chimice din 3 mai 2018 al grupului de experți privind siguranța jucăriilor. https://ec.europa.eu/transparency/regexpert/index.cfm?do=groupDetail.groupMeetingDoc&docid=19025

            ANEXĂ
            În anexa II partea III punctul 11 al treilea paragraf, tabelul se modifică după cum urmează:

                        1.

                        Rubrica 4 se înlocuiește cu următorul text:

                                    Nr.

                                    Denumirea substanței de parfumare alergene

                                    Numărul CAS

                                    „(4)

                                    Citronellol

                                    106-22-9; 1117-61-9; 7540-51-4”

                        2.

                        Se adaugă următoarele rubrici:

                                    Nr.

                                    Denumirea substanței de parfumare alergene

                                    Numărul CAS

                                    „(12)

                                    Acetilcedren

                                    32388-55-9

                                    (13)

                                    Salicilat de amil

                                    2050-08-0

                                    (14)

                                    trans-Anetol

                                    4180-23-8

                                    (15)

                                    Benzaldehidă

                                    100-52-7

                                    (16)

                                    Camfor

                                    76-22-2; 464-49-3

                                    (17)

                                    Carvonă

                                    99-49-0; 6485-40-1; 2244-16-8

                                    (18)

                                    beta-Cariofilen (oxid)

                                    87-44-5

                                    (19)

                                    Cetonă de trandafir -4 (damascenonă)

                                    23696-85-7

                                    (20)

                                    alfa-Damasconă (TMCHB)

                                    43052-87-5; 23726-94-5

                                    (21)

                                    cis-beta-Damasconă

                                    23726-92-3

                                    (22)

                                    delta-Damasconă

                                    57378-68-4

                                    (23)

                                    Acetat de dimetilbenzil carbinil (DMBCA)

                                    151-05-3

                                    (24)

                                    Hexadecanolactonă

                                    109-29-5

                                    (25)

                                    Hexametilindanopiran

                                    1222-05-5

                                    (26)

                                    (DL)-Limonenă

                                    138-86-3

                                    (27)

                                    Acetat de linalil

                                    115-95-7

                                    (28)

                                    Mentol

                                    1490-04-6; 89-78-1; 2216-51-5

                                    (29)

                                    Salicilat de metil

                                    119-36-8

                                    (30)

                                    3-metil-5-(2,2,3-trimetil-3-ciclopenten-1-il)pent-4-en-2-ol

                                    67801-20-1

                                    (31)

                                    alfa-Pinen

                                    80-56-8

                                    (32)

                                    beta-Pinen

                                    127-91-3

                                    (33)

                                    Propiliden ftalidă

                                    17369-59-4

                                    (34)

                                    Aldehidă salicilică

                                    90-02-8

                                    (35)

                                    alfa-Santalol

                                    115-71-9

                                    (36)

                                    beta-Santalol

                                    77-42-9

                                    (37)

                                    Sclareol

                                    515-03-7

                                    (38)

                                    alfa-Terpinol

                                    10482-56-1; 98-55-5

                                    (39)

                                    Terpineol (amestec de izomeri)

                                    8000-41-7

                                    (40)

                                    Terpinolenă

                                    586-62-9

                                    (41)

                                    Tetrametilacetiloctahidronaftalină

                                    54464-57-2; 54464-59-4; 68155-66-8; 68155-67-9

                                    (42)

                                    Trimetilbenzenpropanol (majantol)

                                    103694-68-4

                                    (43)

                                    Vanilină

                                    121-33-5

                                    (44)

                                    Cananga odorata și ulei de ylang-ylang

                                    83863-30-3; 8006-81-3

                                    (45)

                                    Ulei de scoarță de Cedrus atlantica

                                    92201-55-3; 8000-27-9

                                    (46)

                                    Ulei din frunză de Cinnamomum cassia

                                    8007-80-5

                                    (47)

                                    Ulei de scoarță de Cinnamomum zeylanicum

                                    84649-98-9

                                    (48)

                                    Ulei din flori de Citrus aurantium amara

                                    8016-38-4

                                    (49)

                                    Ulei de coajă de Citrus aurantium amara

                                    72968-50-4

                                    (50)

                                    Ulei de coajă stoarsă de Citrus berggamia

                                    89957-91-5

                                    (51)

                                    Ulei de coajă stoarsă de Citrus limonum

                                    84929-31-7

                                    (52)

                                    Ulei de coajă stoarsă de Citrus sinensis (sin.: Aurantium dulcis)

                                    97766-30-8; 8028-48-6

                                    (53)

                                    Uleiuri de Cymbopogon citratus/schoenanthus

                                    89998-14-1; 8007-02-01; 89998-16-3

                                    (54)

                                    Ulei din frunze de eucalipt spp.

                                    92502-70-0; 8000-48-4

                                    (55)

                                    Ulei din flori/frunze de Eugenia caryophyllus

                                    8000-34-8

                                    (56)

                                    Jasminum grandiflorum/officinale

                                    84776-64-7; 90045-94-6; 8022-96-6

                                    (57)

                                    Juniperus virginiana

                                    8000-27-9; 85085-41-2

                                    (58)

                                    Ulei din fructe de Laurus nobilis

                                    8007-48-5

                                    (59)

                                    Ulei din frunze de Laurus nobilis

                                    8002-41-3

                                    (60)

                                    Ulei din semințe de Laurus nobilis

                                    84603-73-6

                                    (61)

                                    Lavandula hybrida

                                    91722-69-9

                                    (62)

                                    Lavandula officinalis

                                    84776-65-8

                                    (63)

                                    Mentha piperita

                                    8006-90-4; 84082-70-2

                                    (64)

                                    Mentha spicata

                                    84696-51-5

                                    (65)

                                    Narcissus spp.

                                    Diverse, inclusiv 90064-25-8

                                    (66)

                                    Pelargonium graveolens

                                    90082-51-2; 8000-46-2

                                    (67)

                                    Pinus mugo

                                    90082-72-7

                                    (68)

                                    Pinus pumila

                                    97676-05-6

                                    (69)

                                    Pogostemon cablin

                                    8014-09-3; 84238-39-1

                                    (70)

                                    Ulei din flori de trandafir (Rosa spp.)

                                    Diverse, inclusiv 8007-01-0, 93334-48-6, 84696-47-9, 84604-12-6, 90106-38-0, 84604-13-7, 92347-25-6

                                    (71)

                                    Santalum album

                                    84787-70-2; 8006-87-9

                                    (72)

                                    Terebentină (ulei)

                                    8006-64-2; 9005-90-7; 8052-14-0”


title: Directiva (UE) 2020/2089 a Comisiei din 11 decembrie 2020 de modificare a anexei II la Directiva 2009/48/CE a Parlamentului European și a Consiliului în ceea ce privește interzicerea substanțelor de parfumare alergene în jucării (Text cu relevanță pentru SEE)

text:
                  15.12.2020

                  RO

                  Jurnalul Oficial al Uniunii Europene

                  L 423/58

         DIRECTIVA (UE) 2020/2089 A COMISIEI
         din 11 decembrie 2020
         de modificare a anexei II la Directiva 2009/48/CE a Parlamentului European și a Consiliului în ceea ce privește interzicerea substanțelor de parfumare alergene în jucării
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Directiva 2009/48/CE a Parlamentului European și a Consiliului din 18 iunie 2009 privind siguranța jucăriilor (1), în special articolul 46 alineatul (1) primul paragraf litera (b),
         întrucât:

                     (1)

                     Directiva 2009/48/CE stabilește o interdicție generală a 55 de substanțe de parfumare alergene în jucării, astfel cum sunt enumerate în tabelul de la punctul 11 primul paragraf din partea III a anexei II la directiva respectivă, pentru a proteja copiii împotriva alergiilor pe care aceste substanțe de parfumare le pot cauza atunci când sunt utilizate în jucării.

                     (2)

                     Comitetul științific pentru siguranța consumatorilor (CSSC), care asistă Comisia în calitate de organism independent de evaluare a riscurilor în domeniul produselor cosmetice, constată, în avizul său din 26 și 27 iunie 2012 (2), că alergia de contact la parfumuri este o problemă comună, semnificativă și relevantă în Europa și că expunerea la parfumuri apare în urma utilizării altor produse de consum, cum ar fi jucăriile. CSSC ia act, de asemenea, de faptul că, în ultimii ani, a devenit o tendință adăugarea de substanțe chimice de parfumare la multe tipuri de produse de consum, cum ar fi jucăriile pentru copii, ceea ce poate contribui în mod semnificativ la expunerea la parfum a consumatorului pe cale cutanată. CSSC adaugă că consumatorul este expus la substanțe de parfumare care provin dintr-o gamă largă de produse cosmetice, alte produse de consum, produse farmaceutice și expuneri profesionale și că toate aceste expuneri sunt importante în contextul alergiei de contact, deoarece nu sursa de expunere este critică, ci doza cumulată per unitate de suprafață.

                     (3)

                     Un studiu al substanțelor alergene din produsele pentru copii, realizat de Agenția pentru Protecția Mediului din Danemarca (3), arată prezența substanțelor de parfumare alergene în jucării cum ar fi plastilină, jucării slime, păpuși, ursuleți de pluș și benzi de cauciuc.

                     (4)

                     Grupul de experți privind siguranța jucăriilor recomandă Comisiei pregătirea propunerilor legislative și a inițiativelor de politică în domeniul siguranței jucăriilor. Misiunea subgrupului său privind substanțele chimice din jucării („subgrupul privind substanțele chimice”) este de a oferi consultanță cu privire la substanțele chimice care pot fi utilizate în jucării.

                     (5)

                     Grupul de experți privind siguranța jucăriilor a reamintit, în cadrul reuniunii sale din 13 septembrie 2019 (4), că o substanță alergenă, fie că este prezentă în produsele cosmetice, fie în jucării, este întotdeauna alergenă. Această proprietate intrinsecă a substanței este independentă de utilizarea substanței și, prin urmare, este prezentă indiferent dacă substanța alergenă este utilizată în produse cosmetice sau în jucării. În consecință, grupul de experți a considerat că o substanță alergenă care prezintă un risc în produsele cosmetice ar putea prezenta, de asemenea, un risc în jucării. Prin urmare, grupul de experți a subliniat că este important să se țină seama în mod corespunzător de avizele CSSC și de cele ale comitetelor care l-au precedat în ceea ce privește substanțele de parfumare alergene din produsele cosmetice, atunci când reglementează substanțele de parfumare alergene din jucării.

                     (6)

                     Directiva 2009/48/CE permite Comisiei să interzică sau să impună etichetarea substanțelor de parfumare alergene din jucării. Contrar Regulamentului (CE) nr. 1223/2009 al Parlamentului European și al Consiliului (5), care reglementează produsele cosmetice, directiva nu permite Comisiei să stabilească limite maxime pentru substanțele de parfumare alergene.

                     (7)

                     În avizul său din 26 și 27 iunie 2012, CSSC a concluzionat că produsele cosmetice care conțin atranol sau cloroatranol nu sunt sigure. Prin urmare, CSSC a confirmat avizul Comitetului științific pentru produse destinate consumatorilor (CSPC) din 7 decembrie 2004 (6) potrivit căruia atranolul și cloroatranolul nu trebuie să fie prezente în produsele de consum. Ca atare, subgrupul privind substanțele chimice a recomandat, în cadrul reuniunii sale din 3 mai 2018 (7), interzicerea utilizării atranolului și a cloatranolului în jucării, prin adăugarea acestor substanțe în tabelul de la punctul 11 primul paragraf din partea III a anexei II la Directiva 2009/48/CE.

                     (8)

                     În avizul său din decembrie 1999 (8), Comitetul științific pentru produse cosmetice și produse nealimentare destinate consumatorilor (SCCNFP), care a fost un predecesor al CSSC, a inclus metil heptin carbonatul în rândul substanțelor chimice de parfumare mai puțin semnalate ca alergeni de contact. Pe baza acestui aviz, metil heptin carbonatul a fost inclus printre substanțele de parfumare alergene care trebuie să figureze pe jucărie, pe o etichetă aplicată, pe ambalaj sau într-un prospect însoțitor, în conformitate cu punctul 11 al treilea paragraf din partea III a anexei II la Directiva 2009/48/CE. În avizul său din 25 septembrie 2001 (9), SCCNFP a recomandat ca nivelul metil heptin carbonatului din produsele cosmetice finite să nu depășească 0,01 %.

                     (9)

                     Având în vedere cele de mai sus și în special avizul CSSC care concluzionează că produsele cosmetice care conțin atranol sau cloroatranol nu sunt sigure, avizul CSPC, conform căruia atranolul și cloroatranolul nu trebuie să fie prezent în produsele de consum, și avizul SCCNFP, conform căruia metil heptin carbonatul nu trebuie să depășească 0,01 % în produsele cosmetice, grupul de experți privind siguranța jucăriilor a recomandat, în cadrul reuniunii sale din 13 septembrie 2019, interzicerea utilizării atranolului, cloroatranolului și a metil heptin carbonatului în jucării.

                     (10)

                     Având în vedere avizele CSSC, SCCNFP și SCCNFP, precum și recomandarea Grupului de experți privind siguranța jucăriilor, utilizarea atranolului, cloroatranolul și metil heptin carbonatului în jucării trebuie să fie interzisă.

                     (11)

                     Prin urmare, Directiva 2009/48/CE trebuie modificată în consecință.

                     (12)

                     Măsurile prevăzute în prezenta directivă sunt în conformitate cu avizul comitetului instituit prin articolul 47 alineatul (1) din Directiva 2009/48/CE,

               ADOPTĂ PREZENTA DIRECTIVĂ:

            Articolul 1
            Anexa II la Directiva 2009/48/CE se modifică în conformitate cu anexa la prezenta directivă.

            Articolul 2

               (1)   Statele membre adoptă și publică, cel târziu până la 4 iulie 2022, actele cu putere de lege și actele administrative necesare pentru a se conforma prezentei directive. Statele membre comunică de îndată Comisiei textul acestor acte.
               Statele membre aplică aceste dispoziții de la 5 iulie 2022.
               Atunci când statele membre adoptă aceste acte, ele cuprind o trimitere la prezenta directivă sau sunt însoțite de o astfel de trimitere la data publicării lor oficiale. Statele membre stabilesc modalitatea de efectuare a acestei trimiteri.

               (2)   Comisiei îi sunt comunicate de către statele membre textele principalelor dispoziții de drept intern pe care le adoptă în domeniul reglementat de prezenta directivă.

            Articolul 3
            Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.

            Articolul 4
            Prezenta directivă se adresează statelor membre.

            Adoptată la Bruxelles, 11 decembrie 2020.

                  Pentru Comisie

                  Președintele

               Ursula VON DER LEYEN

            (1)  JO L 170, 30.6.2009, p. 1.

            (2)  Avizul CSSC privind substanțele de parfumare alergene din produsele cosmetice din 26 și 27 iunie 2012 (SCCS/1459/11),http://ec.europa.eu/health/scientific_committees/consumer_safety/docs/sccs_o_102.pdf

            (3)  Ministerul Mediului și Alimentației din Danemarca – Agenția pentru Protecția Mediului – Anchetă privind substanțele alergene din produsele care vizează copiii – jucării și produse cosmetice. Anchetă privind substanțele chimice din produsele destinate consumatorilor nr. 148, 2016,
         https://www2.mst.dk/Udgiv/publications/2016/08/978-87-93529-00-7.pdf

            (4)  Procesul-verbal al ședinței Grupului de experți privind siguranța jucăriilor din 13 septembrie 2019,
         https://ec.europa.eu/transparency/regexpert/index.cfm?do=groupDetail.groupMeeting&meetingId=17996&Lang=RO

            (5)  Regulamentul (CE) nr. 1223/2009 al Parlamentului European și al Consiliului din 30 noiembrie 2009 privind produsele cosmetice (JO L 342, 22.12.2009, p. 59).

            (6)  Avizul CSPC privind atranolul și cloroatranolul prezent în extracte naturale (de exemplu, extracte de stejar și de mușchi de stejar), 7 decembrie 2004 (SCCP/00847/04).
         https://ec.europa.eu/health/ph_risk/committees/04_sccp/docs/sccp_o_006.pdf

            (7)  Procesul-verbal al reuniunii subgrupului „Substanțe chimice” din cadrul Grupului de experți privind siguranța jucăriilor care a avut loc la 3 mai 2018,
         https://ec.europa.eu/transparency/regexpert/index.cfm?do=groupDetail.groupMeetingDoc&docid=19025

            (8)  Opinion concerning Fragrance Allergy in Consumers – A review of the problem. Analysis of the need for appropriate consumer information and identification of consumer allergens, 8 decembrie 1999 (SCCNFP/0017/98 final), tabelul 6b, p. 23,
         https://ec.europa.eu/health/ph_risk/committees/sccp/documents/out98_en.pdf

            (9)  Aviz privind o listă inițială de materiale de parfumerie care nu trebuie să facă parte din produsele cosmetice, cu excepția celor care fac obiectul restricțiilor și condițiilor prevăzute, 25 septembrie 2001 (SCCNFP/0392/00 final), p. 8,
         https://ec.europa.eu/health/ph_risk/committees/sccp/documents/out150_en.pdf

            ANEXĂ
            În partea III din anexa II, punctul 11 se modifică după cum urmează:

                        1.

                        La primul paragraf, în tabel, se adaugă următoarele rubrici:

                                    Nr.

                                    Denumirea substanței de parfumare alergene

                                    Numărul CAS

                                    „(56)

                                    Atranol (2,6-dihidroxi-4-metil-benzaldehidă)

                                    526-37-4

                                    (57)

                                    Cloroatranol (3-cloro-2,6-dihidroxi-4-metil-benzaldehidă)

                                    57074-21-2

                                    (58)

                                    Metil heptin carbonat

                                    111-12-6”

                        2.

                        La al treilea paragraf, în tabel, se elimină mențiunea 10.


title: Directiva de punere în aplicare (UE) 2021/415 a Comisiei din 8 martie 2021 de modificare a Directivelor 66/401/CEE și 66/402/CEE ale Consiliului în vederea adaptării la evoluția cunoștințelor științifice și tehnice, a grupurilor taxonomice și a denumirilor anumitor specii de semințe și de buruieni (Text cu relevanță pentru SEE)

text:
                  9.3.2021

                  RO

                  Jurnalul Oficial al Uniunii Europene

                  L 81/65

         DIRECTIVA DE PUNERE ÎN APLICARE (UE) 2021/415 A COMISIEI
         din 8 martie 2021
         de modificare a Directivelor 66/401/CEE și 66/402/CEE ale Consiliului în vederea adaptării la evoluția cunoștințelor științifice și tehnice, a grupurilor taxonomice și a denumirilor anumitor specii de semințe și de buruieni
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Directiva 66/401/CEE a Consiliului din 14 iunie 1966 privind comercializarea semințelor de plante furajere (1), în special articolul 2 alineatul (1) litera (A) punctul (a) și articolul 21a,
         având în vedere Directiva 66/402/CEE a Consiliului din 14 iunie 1966 privind comercializarea semințelor de cereale (2), în special articolul 2 alineatul (1) litera (A) și articolul 21a,
         întrucât:

                     (1)

                     Ținând seama de dezvoltarea cunoștințelor științifice, denumirile botanice de păiuș tare și de pir târâtor, precum și denumirile botanice de grâu, de grâu dur, de alac, de sorg și de iarbă de Sudan au fost revizuite în conformitate cu normele Codului internațional de nomenclatură pentru alge, fungi și plante (International Code of Nomenclature for algae, fungi, and plants).

                     (2)

                     Denumirea botanică a păiușului tare a fost revizuită, deoarece denumirea Festuca trachyphylla (Hack.) Hack. a fost publicată în mod valabil înaintea denumirii Festuca trachyphylla (Hack.) Krajina. Denumirea Elytrigia repens nu a fost publicată în mod valabil ca denumirea botanică a pirului târâtor. În schimb, denumirea Elymus repens a fost stabilită ca fiind denumirea botanică valabilă a speciei respective.

                     (3)

                     Abordările bazate pe genom și pe filogenie privind taxonomia speciei Triticum au confirmat faptul că grâul dur și alacul, considerate anterior specii independente, sunt subspecii ale altor specii. Prin urmare, denumirea botanică anterioară a grâului dur, Triticum durum Desf., a fost revizuită, iar noua denumire este Triticum turgidum L. subsp. durum (Desf.) van Slageren. Denumirea botanică a alacului, Triticum spelta L., a fost revizuită și acum este Triticum aestivum L. subsp. spelta (L.) Thell. Ca urmare a faptului că alacul a devenit o subspecie de grâu, grupul de plante denumit anterior Triticum aestivum L. a fost redenumit Triticum aestivum L. subsp. aestivum în conformitate cu normele Codului internațional de nomenclatură pentru alge, fungi și plante.

                     (4)

                     Denumirea botanică anterioară a ierbii de Sudan, Sorghum sudanense (Piper) Stapf, nu a fost publicată în mod valabil, iar denumirea Sorghum bicolor (L.) Moench subsp. drummondii (Steud.) de Wet ex Davidse a fost stabilită ca fiind denumirea botanică valabilă a acestui grup de plante, în conformitate cu normele Codului internațional de nomenclatură pentru alge, fungi și plante. Ca urmare a faptului că iarba de Sudan are nivelul taxonomic al unei subspecii de sorg, denumirea botanică a sorgului, Sorghum bicolor (L.) Moench, a fost revizuită în conformitate cu normele Codului internațional de nomenclatură pentru alge, fungi și plante și este în prezent Sorghum bicolor (L.) Moench subsp. bicolor.

                     (5)

                     Directivele 66/401/CEE și 66/402/CEE trebuie modificate în consecință, pentru a reflecta respectivele modificări.

                     (6)

                     Măsurile prevăzute în prezenta directivă sunt în conformitate cu avizul Comitetului permanent pentru plante, animale, produse alimentare și hrană pentru animale,

               ADOPTĂ PREZENTA DIRECTIVĂ:

            Articolul 1
            Modificări ale Directivei 66/401/CEE
            Directiva 66/401/CEE se modifică după cum urmează:

                        1.

                        La articolul 2 alineatul (1) litera (A) punctul (a), a șaisprezecea definiție se înlocuiește cu următorul text:

                                    „Festuca trachyphylla (Hack.) Hack.

                                    Păiuș tare”

                        2.

                        Anexa II se modifică în conformitate cu partea A a anexei la prezenta directivă.

            Articolul 2
            Modificări ale Directivei 66/402/CEE
            Directiva 66/402/CEE se modifică după cum urmează:

                        1.

                        Articolul 2 alineatul (1) partea A se modifică după cum urmează:

                                    (a)

                                    a opta definiție se înlocuiește cu următorul text:

                                                „Sorghum bicolor (L.) Moench subsp. bicolor

                                                Sorg”

                                    (b)

                                    a noua definiție se înlocuiește cu următorul text:

                                                „Sorghum bicolor (L.) Moench subsp. drummondii (Steud.) de Wet ex Davidse

                                                Iarbă de Sudan”

                                    (c)

                                    a unsprezecea definiție se înlocuiește cu următorul text:

                                                „Triticum aestivum L. subsp. aestivum

                                                Grâu”

                                    (d)

                                    a douăsprezecea definiție se înlocuiește cu următorul text:

                                                „Triticum turgidum L. subsp. durum (Desf.) van Slageren

                                                Grâu dur”

                                    (e)

                                    a treisprezecea definiție se înlocuiește cu următorul text:

                                                „Triticum aestivum L. subsp. spelta (L.) Thell.

                                                Alac”

                                    (f)

                                    a cincisprezecea definiție se înlocuiește cu următorul text:

                                                „Sorghum bicolor (L.) Moench subsp. bicolor x Sorghum bicolor (L.) Moench subsp. drummondii (Steud.) de Wet ex Davidse

                                                Hibrizi rezultați din încrucișarea dintre Sorghum bicolor (L.) Moench subsp. bicolor și Sorghum bicolor (L.) Moench subsp. drummondii (Steud.) de Wet ex Davidse”

                        2.

                        Anexele I, II și III se modifică în conformitate cu partea B a anexei la prezenta directivă.

            Articolul 3
            Transpunere

               (1)   Statele membre adoptă și publică, cel târziu până la 31 ianuarie 2022, actele cu putere de lege și actele administrative necesare pentru a se conforma prezentei directive. Statele membre comunică de îndată Comisiei textul acestor acte.
               Statele membre aplică dispozițiile respective de la 1 februarie 2022.
               Atunci când statele membre adoptă aceste acte, ele conțin o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.

               (2)   Comisiei îi sunt comunicate de către statele membre textele principalelor dispoziții de drept intern pe care le adoptă în domeniul reglementat de prezenta directivă.

            Articolul 4
            Intrarea în vigoare
            Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.

            Articolul 5
            Destinatari
            Prezenta directivă se adresează statelor membre.

            Adoptată la Bruxelles, 8 martie 2021.

                  Pentru Comisie

                  Președintele

               Ursula VON DER LEYEN

            (1)  JO 125, 11.7.1966, p. 2298.

            (2)  JO 125, 11.7.1966, p. 2309.

            ANEXĂ

               Partea A – Modificări ale anexei II la Directiva 66/401/CEE

            Titlul coloanei 7 din tabelul din secțiunea I punctul 2 partea A și titlul coloanei 5 din tabelul din secțiunea II punctul 2 partea A se înlocuiesc cu următorul text:

               „Elymus repens”

               Partea B – Modificări ale anexelor I, II și III la Directiva 66/402/CEE

                        1.

                        Anexa I se modifică după cum urmează:

                                    (a)

                                    la punctul 2, nota de subsol (*) din tabel se înlocuiește cu următorul text:

                                                „(*)

                                                În zonele în care prezența S. halepense sau S. bicolor subsp. drummondii ridică o problemă de polenizare încrucișată, se aplică următoarele dispoziții:

                                                            (a)

                                                            culturile destinate producției de semințe de bază de Sorghum bicolor subsp. bicolor sau hibrizii săi trebuie să fie izolate la cel puțin 800 m de orice sursă de contaminare cu polen;

                                                            (b)

                                                            culturile destinate producției de semințe certificate de Sorghum bicolor subsp. bicolor sau hibrizii săi trebuie să fie izolate la cel puțin 400 m de orice sursă de contaminare cu polen.”;

                                    (b)

                                    punctul 5 se înlocuiește cu următorul text:

                                                „5.

                                                Culturile destinate producției de semințe certificate de hibrizi de Avena nuda, Avena sativa, Avena strigosa, Oryza sativa, Triticum aestivum subsp. aestivum, Triticum turgidum subsp. durum, Triticum aestivum subsp. spelta și xTriticosecale autopolenizant și culturile destinate producției de semințe certificate de hibrizi de Hordeum vulgare prin intermediul unei alte tehnici decât sterilitatea masculină citoplasmatică (CMS)

                                                            (a)

                                                            Cultura îndeplinește următoarele standarde privind distanțele față de sursele învecinate de polen care ar putea să genereze o polenizare străină nedorită:

                                                                        —

                                                                        distanța minimă dintre componenta feminină și orice alt soi din aceeași specie este de 25 m, mai puțin față de o cultură de componentă masculină;

                                                                        —

                                                                        această distanță poate să nu fie luată în considerare dacă există o protecție suficientă împotriva oricărei polenizări externe indezirabile;

                                                            (b)

                                                            Cultura are o identitate și o puritate suficiente în ceea ce privește caracteristicile componentelor.
                                                            Dacă semințele sunt produse prin utilizarea unui agent chimic de hibridare, cultura respectă următoarele alte standarde sau condiții:

                                                                        (i)

                                                                        puritatea minimă a soiului pentru fiecare componentă este după cum urmează:

                                                                                —

                                                                                Avena nuda, Avena sativa, Avena strigosa, Hordeum vulgare, Oryza sativa, Triticum aestivum subsp. aestivum, Triticum turgidum subsp. durum și Triticum aestivum subsp. spelta: 99,7 %,

                                                                                —

                                                                                xTriticosecale autopolenizant: 99,0 %;

                                                                        (ii)

                                                                        hibriditatea minimă trebuie să fie de 95 %. Procentul de hibriditate se evaluează conform metodelor internaționale actuale, în măsura în care astfel de metode există. În cazurile în care hibriditatea se determină în cursul testării semințelor prealabile certificării, determinarea hibridității în cursul inspecțiilor în câmp nu este necesară.”;

                                    (c)

                                    la punctul 7, litera (B) punctul (a) se înlocuiește cu următorul text:

                                                „(a)

                                                pentru Avena nuda, Avena sativa, Avena strigosa, Hordeum vulgare, Oryza sativa, Phalaris canariensis, xTriticosecale, Triticum aestivum subsp. aestivum, Triticum turgidum subsp. durum, Triticum aestivum subsp. spelta, Secale cereale: una;”

                        2.

                        Anexa II se modifică după cum urmează:

                                    (a)

                                    punctul 1 se modifică după cum urmează:

                                                (i)

                                                litera (A) se înlocuiește cu următorul text:

                                                            „A.

                                                                  Avena nuda, Avena sativa, Avena strigosa, Hordeum vulgare, Oryza sativa, Triticum aestivum subsp. aestivum, Triticum turgidum subsp. durum, Triticum aestivum subsp. spelta altele decât hibrizii în fiecare caz:

                                                                        Categorie

                                                                        Puritatea minimă a soiului
                                                                        (%)

                                                                        Semințe de bază

                                                                        99,9

                                                                        Semințe certificate, prima generație

                                                                        99,7

                                                                        Semințe certificate, a 2-a generație

                                                                        99,0

                                                                  Puritatea minimă a soiului se examinează în principal prin inspecții în câmp, efectuate conform condițiilor menționate în anexa I.”;

                                                (ii)

                                                litera (C) se înlocuiește cu următorul text:

                                                            „C.

                                                               Hibrizii de Avena nuda, Avena sativa, Avena strigosa, Hordeum vulgare, Oryza sativa, Triticum aestivum subsp. aestivum, Triticum turgidum subsp. durum, Triticum aestivum subsp. spelta și xTriticosecale autopolenizant

                                                            Puritatea varietală minimă pentru semințele din categoria semințe certificate este de 90 %.
                                                            Pentru Hordeum vulgare produs prin intermediul CMS, aceasta este de 85 %. Impuritățile, altele decât linia restauratoare, nu depășesc 2 %.
                                                            Puritatea varietală minimă se examinează în cadrul testelor oficiale a posteriori, efectuate pe o proporție adecvată de eșantioane.”;

                                    (b)

                                    în tabelul de la punctul 2 litera (A), rubrica de pe al treilea rând din coloana 1 se înlocuiește cu următorul text:
                                    „Avena sativa, Avena strigosa, Hordeum vulgare, Triticum aestivum subsp. aestivum, Triticum turgidum subsp. durum, Triticum aestivum subsp. spelta:”.

                        3.

                        În anexa III, tabelul se modifică după cum urmează:

                                    (i)

                                    pe al treilea rând din prima coloană, rubrica se înlocuiește cu următorul text:
                                    „Avena sativa, Avena strigosa, Hordeum vulgare, Triticum aestivum subsp. aestivum, Triticum turgidum subsp. durum, Triticum aestivum subsp. spelta, Secale cereale, xTriticosecale”;

                                    (ii)

                                    pe al șaselea rând din prima coloană, rubrica se înlocuiește cu următorul text:
                                    „Sorghum bicolor (L.) Moench subsp. bicolor”;

                                    (iii)

                                    pe al șaptelea rând din prima coloană, rubrica se înlocuiește cu următorul text:
                                    „Sorghum bicolor (L.) Moench subsp. drummondii (Steud.) de Wet ex Davidse”;

                                    (iv)

                                    pe al optulea rând din prima coloană, rubrica se înlocuiește cu următorul text:
                                    „Hibrizi de Sorghum bicolor (L.) Moench subsp. bicolor x Sorghum bicolor (L.) Moench subsp. drummondii (Steud.) de Wet ex Davidse”.


title: Directiva delegată (UE) 2021/1716 a Comisiei din 29 iunie 2021 de modificare a Directivei 2014/47/UE a Parlamentului European și a Consiliului în ceea ce privește modificările aduse desemnărilor categoriilor de vehicule rezultate din modificările aduse legislației privind omologarea de tip (Text cu relevanță pentru SEE)

text:
                  27.9.2021

                  RO

                  Jurnalul Oficial al Uniunii Europene

                  L 342/45

         DIRECTIVA DELEGATĂ (UE) 2021/1716 A COMISIEI
         din 29 iunie 2021
         de modificare a Directivei 2014/47/UE a Parlamentului European și a Consiliului în ceea ce privește modificările aduse desemnărilor categoriilor de vehicule rezultate din modificările aduse legislației privind omologarea de tip
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Directiva 2014/47/UE a Parlamentului European și a Consiliului din 3 aprilie 2014 privind controlul tehnic în trafic al vehiculelor comerciale care circulă în Uniune și de abrogare a Directivei 2000/30/CE (1), în special articolul 21,
         întrucât:

                     (1)

                     Directiva 2014/47/UE se aplică vehiculelor comerciale cu o viteză maximă prin construcție mai mare de 25 km/h din categoriile prevăzute la articolul 2 alineatul (1) din directiva menționată. Respectivele categorii sunt determinate prin trimitere la Directivele 2003/37/CE (2) și 2007/46/CE (3) ale Parlamentului European și ale Consiliului.

                     (2)

                     Directivele 2003/37/CE și 2007/46/CE au fost abrogate prin Regulamentul (UE) nr. 167/2013 (4), respectiv prin Regulamentul (UE) 2018/858 (5) al Parlamentului European și al Consiliului.

                     (3)

                     Având în vedere modificările aduse desemnărilor categoriilor de vehicule rezultate din abrogarea Directivei 2003/37/CE prin Regulamentul (UE) nr. 167/2013, categoriile de vehicule menționate la articolul 2 alineatul (1) din Directiva 2014/47/UE, precum și la punctul 6 din anexa IV la directiva respectivă, trebuie actualizate.

                     (4)

                     Prin urmare, Directiva 2014/47/UE trebuie modificată în consecință,

               ADOPTĂ PREZENTA DIRECTIVĂ:

            Articolul 1
            Directiva 2014/47/UE se modifică după cum urmează:

                        1.

                        Articolul 2 se modifică după cum urmează:

                                    (a)

                                    alineatul (1) se modifică după cum urmează:

                                                (i)

                                                teza introductivă se înlocuiește cu următorul text:

                                                   „(1)   Prezenta directivă se aplică vehiculelor cu o viteză maximă prin construcție mai mare de 25 km/h aparținând următoarelor categorii, astfel cum sunt definite în Regulamentul (UE) nr. 167/2013 al Parlamentului European și al Consiliului (*1) și în Regulamentul (UE) 2018/858 al Parlamentului European și al Consiliului (*2):

                                                   (*1)  Regulamentul (UE) nr. 167/2013 al Parlamentului European și al Consiliului din 5 februarie 2013 privind omologarea și supravegherea pieței pentru vehiculele agricole și forestiere (JO L 60, 2.3.2013, p. 1)."

                                                   (*2)  Regulamentul (UE) 2018/858 al Parlamentului European și al Consiliului din 30 mai 2018 privind omologarea și supravegherea pieței autovehiculelor și remorcilor acestora, precum și ale sistemelor, componentelor și unităților tehnice separate destinate vehiculelor respective, de modificare a Regulamentelor (CE) nr. 715/2007 și (CE) nr. 595/2009 și de abrogare a Directivei 2007/46/CE (JO L 151, 14.6.2018, p. 1).”;"

                                                (ii)

                                                litera (d) se înlocuiește cu următorul text:

                                                            „(d)

                                                            vehicule din categoriile T1b, T2b, T3b, T4.1b, T4.2b și T4.3b, utilizate în principal pe drumurile publice, în activități comerciale de transport rutier de marfă, cu viteza maximă prin construcție mai mare de 40 km/h.”

                        2.

                        În anexa IV, punctul 6 se modifică după cum urmează:

                                    (a)

                                    literele (g) și (h) se înlocuiesc cu următorul text:

                                                „(g)

                                                T1b;

                                                (h)

                                                T2b;”;

                                    (b)

                                    se adaugă următoarele litere (i)-(m):

                                                „(i)

                                                T3b

                                                (j)

                                                T4.1b

                                                (k)

                                                T4.2b

                                                (l)

                                                T4.3b

                                                (m)

                                                Alte categorii de vehicule:
                                                (vă rugăm să specificați)”.

            Articolul 2
            Transpunere

               (1)   Statele membre adoptă și publică, cel târziu până la 27 septembrie 2022, actele cu putere de lege și măsurile administrative necesare pentru a se conforma prezentei directive. Ele comunică de îndată Comisiei textul acestor dispoziții.
               Statele membre aplică măsurile necesare pentru a se conforma articolului 1 începând de la 27 septembrie 2022.
               Atunci când statele membre adoptă dispozițiile respective, acestea trebuie să conțină o trimitere la prezenta directivă sau să fie însoțite de o asemenea trimitere la data publicării lor oficiale. Statele membre stabilesc modalitatea de efectuare a unei astfel de trimiteri.

               (2)   Statele membre comunică Comisiei textele principalelor dispoziții de drept intern pe care le adoptă în domeniul reglementat de prezenta directivă.

            Articolul 3
            Intrare în vigoare
            Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.

            Articolul 4
            Destinatari
            Prezenta directivă se adresează statelor membre.

            Adoptată la Bruxelles, 29 iunie 2021.

                  Pentru Comisie

                  Președintele

               Ursula VON DER LEYEN

            (1)  JO L 127, 29.4.2014, p. 134.

            (2)  Directiva 2003/37/CE a Parlamentului European și a Consiliului din 26 mai 2003 privind omologarea de tip a tractoarelor agricole sau forestiere, a remorcilor acestora și a echipamentului remorcat interschimbabil, împreună cu sistemele, componentele și unitățile lor tehnice separate și de abrogare a Directivei 74/150/CEE (JO L 171, 9.7.2003, p. 1).

            (3)  Directiva 2007/46/CE a Parlamentului European și a Consiliului din 5 septembrie 2007 de stabilire a unui cadru pentru omologarea autovehiculelor și remorcilor acestora, precum și a sistemelor, componentelor și unităților tehnice separate destinate vehiculelor respective (JO L 263, 9.10.2007, p. 1).

            (4)  Regulamentul (UE) nr. 167/2013 al Parlamentului European și al Consiliului din 5 februarie 2013 privind omologarea și supravegherea pieței pentru vehiculele agricole și forestiere (JO L 60, 2.3.2013, p. 1).

            (5)  Regulamentul (UE) 2018/858 al Parlamentului European și al Consiliului din 30 mai 2018 privind omologarea și supravegherea pieței autovehiculelor și remorcilor acestora, precum și ale sistemelor, componentelor și unităților tehnice separate destinate vehiculelor respective, de modificare a Regulamentelor (CE) nr. 715/2007 și (CE) nr. 595/2009 și de abrogare a Directivei 2007/46/CE (JO L 151, 14.6.2018, p. 1).